Mense glo beroof tydens konsert by FNB-stadionFoto: Stad Johannesburg/Twitter Talle konsertgangers wat Sondag die Global Citizen Festival by die FNB-stadion naby Soweto, suid van Johannesburg, bygewoon het, beweer hulle is beroof. Die konsert is gehou ter ere van Nelson Mandela wat vanjaar 100 jaar oud sou geword het. Talle internasionale musieksterre soos Beyonce, Jay-Z, Ed Sheeran en Usher het tydens die konsert opgetree. Volgens konsertgangers het dit baie lank gevat om die stadion te verlaat weens erge verkeer en is talle mense in dié tyd beroof. Mense het op sosiale media vertel die stadion het in ŉ “oorlogsone” verander met talle mense wat glo van hul waardevolle besittings beroof is, asook vroue wat daar naby vir vervoer gewag het wat glo geteister is. Dit het alles glo plaasgevind sonder enige veiligheidspersoneel in sig. Volgens berigte was daar glo ŉ groep van nagenoeg 30 mans wat konsertgangers met messe gedreig het, vroue se juweliersware van hulle afgeruk het en mense van hul selfone en ander besittings beroof het.